Dien Hom waagmoedig | Netwerk24
Deur Stephan Joubert 05 September 2019 00:00
“God has some strange children,” merk ’n vriend op. Toe dink ek aan die profete van die Ou Testament. Hosea was byvoorbeeld getroud met ’n vrou van losse sedes. (Vir seker was sy nie die voorsitter van die gemeente se vroueaksie nie!)
Deur Hosea se huwelik en sy kinders se vreemde name moes Israel leer van hul eie ontrouheid aan die Here. Jesaja het weer vir drie jaar kaal en sonder skoene geloop (Jesaja 20).
Dit moes dien as ’n simboliese boodskap vir alles wat op Egipte en Ethiopië wag. Jeremia moes weer vir ’n tyd lank met ’n juk op sy skouers rondloop (Jeremia 27-28). Hierdeur moes hy die boodskap oordra dat Israel en sy buurvolke onder koning Nebukadnesar se juk sou beland indien hulle nie oorgee nie.
God werk soms onvoorspelbaar. Hy gebruik vreemde mense op snaakse maniere. Moet dus nie iemand te gou afskryf wat die Here anders as jy dien nie. Moet ook nie te stereotiep glo of leef nie! Dien die Here waagmoedig.